|  |
| --- |
| **Ramšteino oro bazė** |
|  |
|  |
| IATA: RMS - ICAO: ETAR |
| Parametrai |
| Aerodromo tipas | karinis |
| Operatorius | Jungtinių Valstijų karinės oro pajėgos |
| Miestas | Ramšteinas-Myzenbachas |
| Aukštis virš jūros lygio | 238 m |
| Koordinatės | 49°26.21′N 007°36.02′E |
| Tinklalapis | Ramšteino oro bazė |
| Kilimo ir tūpimo takai |
| Kryptis | Matmenys | Danga |
| ilgis (m) | plotis (m) |
| 08/26 | 3199 | 45 | asfaltas |
| 09/27 | 3000 | 45 | asfaltas |

**Ramšteino oro bazė** arba ***Ramštaino oro bazė*** (angl. *Ramstein Air Base*, IATA – **RMS**, ICAO – **ETAR**) – karinis oro uostas Vokietijoje, priklausantis Jungtinių Valstijų karinėms oro pajėgoms. Ši bazė yra JAV karinių pajėgų Europoje ir Afrikoje būstinė bei NATO Jungtinių oro pajėgų būstinė. Oro bazė įkurta netoli Ramšteino-Myzenbacho miesto.

Rytiniai oro bazės vartai yra apie 16 km nuo Kaizerslauterno miesto (kurį amerikiečiai vadina *k-miestu*). Šiame mieste yra Kaizerslauterno karinė bendruomenė (angl. *Kaiserslautern Military Community*), kurią sudaro 54 000 žmonių – pagal šį skaičių tai yra didžiausia karinė JAV bendruomenė už valstijų ribų.

Istorija
--------

1940 m. statant federalinį greitkelį nr. 6, sugriuvo vienas iš tiltų, tad dalis autostrados nebuvo naudojama. Šią autostrados dalį kaip oro uostą pradėjo naudoti Liuftvafė, o paskutiniais II pasaulinio karo mėnesiais ir JAV pajėgos.

Pasibaigus karui JAV karinės pajėgos sutvarkė daug Vokietijos oro uostų Bavarijoje, kurią buvo okupavusi JAV. 1949 m. sukūrus NATO, JAV oro pajėgos suplanavo savo orlaivius perkelti į saugesnę vakarinę Reino pusę. Prancūzija sutiko perduoti savo valdomą Reino krašto-Pfalco teritoriją oro bazių įkūrimui pagal NATO plėtros programą.

Ši bazė buvo projektuota prancūzų ir JAV inžinierių nuo 1949 iki 1952 m. Šis projektas tapo puikiu tarptautiniu bendradarbiavimu: dizainą sukūrė prancūzai, jį statė vietiniai verslai kartu su migrantais iš Italijos, Portugalijos, Ispanijos, Graikijos ir Turkijos, o projektą koordinavo JAV.

Šiose vietose buvo raistai, tad žemė turėjo būti pakelta 2 metrais. Taip pat aplink buvo nutiestas geležinkelis. Nuo 1948 iki 1953 m. tai buvo didžiausia statybų vieta Europoje, kurioje dirbo 270 000 darbininkų. Oro bazės atidarymas įvyko 1953 m. birželio 1 d.

Iki 1957 m. gruodžio 1 d. šioje teritorijoje veikė dvi atskiros bazės – Ramšteino ir Landštulio.

2006 m. pasaulio futbolo čempionato metu Ramšteino bazėje buvo įsikūrusi JAV vyrų futbolo rinktinė.

Šaltiniai
---------

1. ↑  „Ramstein AB | Base Overview & Info". *Military OneSource* (amerikiečių anglų). Suarchyvuota iš originalo 2022-05-21. Nuoroda tikrinta 2022-04-08. „'K-Town', as some call it, Kaiserslautern is known for being the largest American community in Europe."
2. ↑  „Nachtleben in Kaiserslautern: Feiern mit den Amerikanern" [Nightlife in Kaiserslautern: Party with the Americans]. *Der Spiegel* (vokiečių). 2013-05-18. ISSN 2195-1349. Suarchyvuota iš originalo 2022-05-21. Nuoroda tikrinta 2022-04-08.
3. ↑  „Kaiserslautern American - Kaiserslautern Military Community information published by AdvantiPro GmbH for the 86th Air Wing, Ramstein Air Base Public Affairs Office and U.S. Army Garrison Rheinland-Pflaz Public Affairs Office". *Kaiserslautern American* (amerikiečių anglų). Nuoroda tikrinta 2022-10-18.
4. ↑  „Ramstein Air Force Base in Kaiserslautern, Germany". *Military Bases* (amerikiečių anglų). Nuoroda tikrinta 2023-01-02.
5. ↑  Mraz, Steve (2006-06-16). „U.S. soccer team at Ramstein as match with Italy draws near". *Stars and Stripes* (amerikiečių anglų). Suarchyvuota iš originalo 2022-05-21. Nuoroda tikrinta 2018-08-29.

Nuorodos
--------

* Ramšteino oro bazės svetainė

|  |  |
| --- | --- |
|  | **Vikiteka: Ramšteino oro bazė** – vaizdinė ir garsinė medžiaga  |